b"\n_START_ARTICLE_\nRatpenat cuallarg egipci\n_START_SECTION_\nDescripci\xc3\xb3\n_START_PARAGRAPH_\nAquesta esp\xc3\xa8cie presenta un dimorfisme sexual, sent els mascles lleugerament m\xc3\xa9s petits que les femelles. El pes dels mascles varia entre els 11 i 20 grams, sent 15,8 la mitjana, mentre que en el cas de les femelles, el pes varia entre 13,8 io 20,5 grams, sent 16,3 la mitjana. El musell \xc3\xa9s llarg i lleugerament cap amunt a la zona dels llavis. Les orelles, que apunten cap endavant, s\xc3\xb3n molt grans (entre 18 i 23 mm). El trague \xc3\xa9s quadrat i t\xc3\xa9 un ap\xc3\xa8ndix accessori. La coloraci\xc3\xb3 del pelatge d'aquesta esp\xc3\xa8cie de ratpenats \xc3\xa9s marr\xc3\xb3 grisos en el dors i presenta zones m\xc3\xa9s fosques a la part del darrere del cap i a l'esquena. Entre les altres esp\xc3\xa8cies del seu g\xc3\xa8nere, el ratpenat cuallarg egipci nom\xc3\xa9s comparteix la seva caracter\xc3\xadstica separaci\xc3\xb3 entre les orelles amb el ratpenat cuallarg brasiler._NEWLINE_L'envergadura de les seves ales t\xc3\xa9 un valor mitja de 35,4 cent\xc3\xadmetres, amb una longitud del cos entre 10,4 i 12, cent\xc3\xadmetres, una longitud de cua entre 4,1 i 4,6 cent\xc3\xadmetre i una longitud de l'avantbra\xc3\xa7 d'entre 4,7 i 5,6 cent\xc3\xadmetres. La seva f\xc3\xb3rmula dental \xc3\xa9s _NEWLINE_.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nViuen a Alg\xc3\xa8ria, Angola, Botswana, Rep\xc3\xbablica Democr\xc3\xa0tica del Congo, Egipte, Eti\xc3\xb2pia, \xc3\x8dndia, Kenya, Marroc, Nam\xc3\xadbia, Nig\xc3\xa8ria, Oman, Pakistan, Ar\xc3\xa0bia Saudita, Sud-\xc3\xa0frica, Sri Lanka, Sudan, Tanz\xc3\xa0nia, Uganda, Iemen, Z\xc3\xa0mbia i Zimbabwe._NEWLINE_El ratpenat cuallarg egipci viu generalment en regions \xc3\xa0rides, semi-\xc3\xa0rides i temperades. Generalment no viu en h\xc3\xa0bitats muntanyosos ni boscosos. Durant el dia prefereixen refugiar-se en esquerdes a les roques o penya-segats, malgrat que tamb\xc3\xa9 cerquen refugi en estructures fetes per l'home, com cases o esgl\xc3\xa9sies. Tamb\xc3\xa9 es poden refugiar en coves i arbres morts.\n_START_SECTION_\nComportament\n_START_PARAGRAPH_\nCom altres esp\xc3\xa8cies de la fam\xc3\xadlia dels mol\xc3\xb2ssids, el ratpenat cuallarg egipci t\xc3\xa9 una r\xc3\xa0tio elevada entre la longitud i la corda (vegeu imatge). Aquesta caracter\xc3\xadstica els permet volar alt i r\xc3\xa0pid. No obstant aix\xc3\xb2, el ratpenat cuallarg egipci t\xc3\xa9 una de les c\xc3\xa0rregues alars m\xc3\xa9s baixes entre els membres de la seva fam\xc3\xadlia, per tant el seu vol \xc3\xa9s m\xc3\xa9s lent. Juntament amb els seus crits d'ecolocalitzaci\xc3\xb3 llargs i de banda estreta, s'adapta b\xc3\xa9 al vol sostingut a gran al\xc3\xa7ada. Fisiol\xc3\xb2gicament, aquesta esp\xc3\xa8cie \xc3\xa9s capa\xc3\xa7 de mantenir aquest vol perllongat i actiu, ja que t\xc3\xa9 una capacitat de c\xc3\xa0rrega d'oxigen a la sang relativament m\xc3\xa9s gran de la que seria d'esperar en un mam\xc3\xadfer de la seva grand\xc3\xa0ria._NEWLINE_Els ratpenats cuallarg egipcis es troben aparentment actius m\xc3\xa9s entrada la nit que moltes altres esp\xc3\xa8cies de ratpenats. Un estudi va mostrar que aquesta esp\xc3\xa8cie sortia del refugi bastant m\xc3\xa9s tard i es mantenia activa molt m\xc3\xa9s enll\xc3\xa0 de la mitjanit a l'estiu.\n_START_SECTION_\nReproducci\xc3\xb3\n_START_PARAGRAPH_\nEl ratpenat cuallarg egipci \xc3\xa9s monoestric i s'aparella estacionalment. Les femelles s\xc3\xb3n sexualment madures durant el seu primer any de vida, mentre que els mascles no assoleixen la maduresa sexual fins al segon any. A Sud-\xc3\xa0frica, l'espermatog\xc3\xa8nesi t\xc3\xa9 lloc al febrer i s'est\xc3\xa9n fins al juliol. Els espermatozous s\xc3\xb3n alliberats a l'epididim i emmagatzemats entre juliol i setembre. Els tubs semin\xc3\xadfers \xc3\xa9s retruen entre agost i setembre i es tornen inactius entre octubre i gener._NEWLINE_L'\xc3\xbater \xc3\xa9s bicorne en les femelles sexualment madures. La banya uterina dreta i el seu ovari s\xc3\xb3n significativament m\xc3\xa9s grans que les corresponents als costat esquerre del cos. El desenvolupament fol\xc2\xb7licular t\xc3\xa9 lloc a l'abril. Ambd\xc3\xb3s ovaris es desenvolupen fins al fol\xc2\xb7licle secundari. En posteriors etapes es desenvolupen nom\xc3\xa9s a l'ovari dret. Durant el desenvolupament d'aquests fol\xc2\xb7licles, l'endometri uter\xc3\xad es torna cap cop m\xc3\xa9s vascularitzat._NEWLINE_La copula, l'ovulaci\xc3\xb3 i la fertilitzaci\xc3\xb3 tenen lloc a l'agost. El per\xc3\xadode de gestaci\xc3\xb3 t\xc3\xa9 una durada de 4 mesos, despr\xc3\xa9s dels quals, al desembre, t\xc3\xa9 lloc el part. La lact\xc3\xa0ncia s'allarga fins al gener._NEWLINE_S'ha observat que les esp\xc3\xa8cies de l'hemisferi nord presenten un cicle reproductiu diferent. A l'\xc3\x8dndia, l'aparellament t\xc3\xa9 lloc durant tres setmanes entre finals de maig i principis de juny. L'ovulaci\xc3\xb3 t\xc3\xa9 lloc immediatament despr\xc3\xa9s, seguida d'un per\xc3\xadode de gestaci\xc3\xb3 d'entre 77 i 90 dies. L'embar\xc3\xa0s es produeix entre juny i setembre, i el naixement a l'octubre.\n_START_SECTION_\nDieta\n_START_PARAGRAPH_\nAquesta esp\xc3\xa8cie s'alimenta d'insectes dels ordres dels lepid\xc3\xb2pters i cole\xc3\xb2pter. En un estudi fet al desert de Rajasthan, a l'\xc3\x8dndia, Advani va observar variacions estacionals a la dieta. Durant l'hiven (entre desembre i febrer), preferien cole\xc3\xb2pters, ort\xc3\xb2pters, d\xc3\xadpters e himen\xc3\xb2pters i en menor quantitat lepid\xc3\xb2pters, aranyes, neur\xc3\xb2pters i dicti\xc3\xb2pters. A la primavera i l'estiu, els cole\xc3\xb2pters representaven la major part de la dieta, arribant a ser el 40%. Els ort\xc3\xb2pter i els lepid\xc3\xb2pters tamb\xc3\xa9 representaven una part importat. En canvi, els is\xc3\xb2pters i els himen\xc3\xb2pters representaven un percentatge modest, i els dicti\xc3\xb2pters, els d\xc3\xadpters i els odonats representaven contribucions pobres. La temporada de monsons portaven canvis dr\xc3\xa0stics en la composici\xc3\xb3 de la dieta. Els is\xc3\xb2pters esdevenien la font d'aliment principal, amb cole\xc3\xb2pters, himen\xc3\xb2pters, lepid\xc3\xb2pters i ort\xc3\xb2pters contribuint en la major part de la resta de la dieta. Els d\xc3\xadpters i neur\xc3\xb2pters, juntament amb algunes plantes, completaven la dieta. En el per\xc3\xadode post-mons\xc3\xb2nic previ a l'hivern (octubre i novembre), la prefer\xc3\xa8ncies diet\xc3\xa8tiques s\xc3\xb3n semblant a les de l'hivern."